กสิกรฯรุกธุรกิจไพรเวทแบงก์
กสิกรไทยยกระดับไพรเวทแบงก์ รุกจับลูกค้าต่างชาติ รับมือคนไทยลงทุนต่างประเทศ
18 พ.ย. 2558

กสิกรไทยยกระดับไพรเวทแบงก์ รุกจับลูกค้าต่างชาติ รับมือคนไทยลงทุนต่างประเทศ 
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ธนาคารได้จัดตั้งสายงานธุรกิจไพรเวทแบงก์ขึ้นมาเฉพาะ เพื่อให้บริการได้มาตรฐานโลก เพราะต้องการขยายฐานลูกค้าด้านนี้รองรับการเปิดเสรีการเงินที่ต่อไปจะเปิดเสรีในกลุ่มเออีซี และรองรับลูกค้าต่างประเทศกลุ่มอื่นๆ ด้วย
นอกจากนี้ กระแสคนไทยไปลงทุนในต่างประเทศมากขึ้นจากหลักเกณฑ์ที่เปิดกว้างขึ้นรองรับการเปิดเสรีอาเซียน และกระแสคนไทยไปลงทุนในต่างประเทศ ซึ่งจะทำให้รายได้ที่มิใช่ดอกเบี้ยมีสัดส่วนเพิ่มตามเป้าหมาย 40% ของรายได้รวม ขณะที่รายได้หลัก 60% เป็นรายได้ดอกเบี้ย จากที่สินเชื่อรวมของธนาคารโต 3% และทั้งปีสินเชื่อน่าจะโต 6% 
ทั้งนี้ ลูกค้าไพรเวทแบงก์กิ้งของธนาคารจะเน้นกลุ่มลูกค้าที่มีสินทรัพย์กับธนาคารตั้งแต่ 50 ล้านบาทขึ้นไป โดยจะเพิ่มจำนวนลูกค้าเป็น 9,800 คนในปี 2559 จากปัจจุบัน 9,200 คน และเพิ่มสินทรัพย์ภายใต้การดูแลจาก 7.5 แสนล้านบาท เป็น 8 แสนล้านบาท เพื่อต่อยอดรายได้ส่วนนี้ให้เติบโตเฉลี่ยปีละ 30-35% โดยธนาคารครองส่วนแบ่งตลาดถึง 41% 
พร้อมกันนี้ ธนาคารได้เสนอทางสายกลางการลงทุน ที่สร้างผลตอบแทน 6-10% ผ่านการจัดสรรการลงทุนแบบ K-Alpha หรือการลงทุนโดยกระจายความเสี่ยง ลงทุนในผลิตภัณฑ์ที่หลากหลาย และกองทุน K-SGM ที่นำความเชี่ยวชาญด้านการบริหารความเสี่ยงของธนาคารลอมบาร์ดมาใช้ในการบริหารจัดการลงทุนเพื่อให้ผลตอบแทนที่สูงภายใต้ความเสี่ยงเศรษฐกิจด้วย
ปัจจุบันอัตราผลตอบแทนการลงทุนของเงินลงทุนในสินทรัพย์ไทยดีกว่าค่าเฉลี่ยของโลก โดยจำนวนลูกค้าบุคคลสินทรัพย์ขยายตัว 13% สูงกว่ากลุ่มเอเชียแปซิฟิกที่โต 9% และโลกที่ 7% จำนวนสินทรัพย์ไทยเติบโต 16% สูงกว่าค่าเฉลี่ยโลกที่ 7% ผลตอบแทนเฉลี่ยที่สูงจะทำให้ลูกค้ามีโอกาสสูงที่จะได้ผลตอบแทนที่ดีขึ้น